Copyright © 2019 by Wydawnictwo eSPe

Wydawnictwo eSPe, ul. Meissnera 20, 31-457 Kraków

Vydanie II., Kraków 2023

Z poľského originálu Jak stać się doskonałą.
Pomoc w rachunku sumienia dla chrześcijańskich żon i mam

Vydal © Zachej.sk

Preklad © Pavol Petrík

Grafika © Bookwork

Jazyková korektúra: Marcela Šudíková

Biblické citáty sú uvedené podľa oficiálneho katolíckeho prekladu Svätého písma (SSV, 2016).

Nihil obstat: prof. ThDr. Cyril Hišem, PhD.

Imprimatur: Mons. Bernard Bober, arcibiskup – metropolita, ABÚ Košice – Prot. č. 481/24, 3. 5. 2024

ISBN 978-80-8211-726-7 ePub

Všetky práva vyhradené. Žiadna časť tejto publikácie sa nesmie reprodukovať v žiadnej podobe ani žiadnym spôsobom (elektronicky, mechanicky, fotokópiami ani iným spôsobom) bez súhlasu vlastníka autorských práv.

Aby sme mohli premeniť svet,

je potrebné začať premenou,

očistením a zdokonalením ženy…

Dnešný svet ich potrebuje múdre a statočné.

blahoslavená Marcelína Darowská

Ó, život všedný a monotónny,
koľko pokladov ukrývaš!

Žiadna hodina sa nepodobá druhej,
takže všednosť a monotónnosť sa stráca,

keď pozerám na všetko okom viery.

Milosť, ktorú dostávam v tejto hodine,
sa nezopakuje v ďalšej. Dostanem ju v inej hodine,
ale už nie tú istú.

Čas plynie a nikdy sa nevracia.

Čo so sebou nesie, nikdy sa nezmení,
zapečatí to naveky.

svätá Faustína Kowalská, Denníček

Nepoznám nič vznešenejšie, nič vyššie,
nič svätejšie ako kresťanskú matku,
ktorá zjavuje svojim deťom Boha.

(…) Materstvo je sila.

blahoslavená Marcelína Darowská

Morálna sila ženy, jej duchovná moc
sa spája s vedomím,

že Boh jej osobitným spôsobom zveruje človeka,
ľudskú bytosť.

Isteže, Boh zveruje každého človeka všetkým ľuďom i každému osobne.

Predsa však toto zverenie sa vzťahuje
zvláštnym spôsobom

na ženu – práve pre jej ženskosť –
a ono osobitným spôsobom

rozhoduje tiež o jej povolaní.

svätý Ján Pavol II., Mulieris dignitatem

Úvod

Božie slovo nás povzbudzuje, aby sme si uvedomovali krehkosť života a vnímali, aký veľký význam má každé rozhodnutie, ktoré urobíme: „A tak nás nauč rátať naše dni, aby sme našli múdrosť srdca“ (Ž 90, 12 – 14). Dúfam, že mi dáte za pravdu, že by sme sa mali stať ženami, ktoré vedia, čo chcú, a nechcú, aby ich život bol iba náhoda. Musíme sa rozhodnúť každý deň žiť dôstojne s Bohom a pre Boha, milovať ho celým svojím srdcom. Nezáleží na tom, či som mladá mamička, ktorá tlačí kočík s dieťaťom, či sa starám o manžela s rakovinou alebo či na sklonku svojho života používam chodúľku. Najdôležitejšie je, že moje srdce je oddané Bohu a túži plniť jeho svätú vôľu. V každodennom živote sa musíme neustále rozhodovať; v podstate každá naša sekunda si od nás vyžaduje rozhodnutie. Vo voľnom čase si môžeme prečítať zaujímavú knihu, zapnúť si obľúbený televízny seriál alebo surfovať po sociálnych sieťach. No môžeme tiež zotrvať v tichej modlitbe, rozjímať nad Svätým písmom, zamyslieť sa nad svojimi činmi a urobiť si dobré spytovanie svedomia, prípadne zatelefonovať človeku, ktorý to v tej chvíli veľmi potrebuje, a povzbudiť ho.

V spytovaní svedomia, ktoré čitateľkám ponúkam, som sa sústredila najmä na otázky, ktoré sa v tradičných spracovaniach tejto témy, ako napríklad v spytovaniach svedomia v modlitebných knižkách, často neriešia. Táto kniha vznikla ako pomôcka na usporiadanie všetkých dôležitých oblastí života kresťanskej ženy. Pojem spytovanie svedomia by mohol naznačovať, že ide o pomôcku na prípravu na sviatosť pokánia a zmierenia. Musím však upresniť, že to nebolo mojím hlavným autorským zámerom. Na trhu je k dispozícii mnoho hodnotných publikácií nápomocných v tejto oblasti. Táto má byť pre ne návodom, ako pracovať na sebe, a zároveň podporou pri rozvíjaní ich čností. Preto viaceré otázky, na ktoré sa v knihe kladie dôraz, by sa v súlade s učením Katolíckej cirkvi vôbec nemali posudzovať z hľadiska hriechu. Sú len návodom na vedomú prácu na sebe, ktorá môže žene pomôcť získať všetky poklady, ktoré jej Boh vložil do srdca.

Pri každodennom kontakte s mnohými ženami a matkami som si uvedomila, že často zápasia s rôznymi morálnymi dilemami. Neuvedomujú si, ako tento každodenný život súvisí s našou snahou o svätosť. Výstižne to vyjadril svätý Josemaría Escrivá, veľký propagátor myšlienky snahy o svätosť v obyčajnom živote a každodennej vytrvalej práce na sebe: „Tam, kde sú vaši bratia, kde sú vaše túžby, vaša práca, vaše lásky, tam je miesto vášho každodenného stretnutia s Kristom. Práve uprostred tých najvšednejších vecí na tejto zemi by sme sa mali posväcovať, slúžiť Bohu a všetkým ľuďom.“¹

Hlboko verím, že my kresťanské ženy máme v spoločnosti osobitné poslanie, lebo od toho, aké sú naše domovy, ako vychovávame deti, ako budujeme manželské, rodinné a susedské vzťahy, závisí, aká je naša vlasť. To nám bola zverená starostlivosť o rodinný krb a tiež prejavovanie výnimočných ženských vlastností, ako sú vrúcnosť, dobroprajnosť, jemnosť či citlivosť voči druhému človeku. Blahoslavená Marcelína Darowská, veľká tvorkyňa poľského pedagogického systému, ktorá hlboko verila v neoceniteľnú úlohu žien v poľskej spoločnosti, vysvetlila dôležitosť výchovy budúcich generácií takto: „Výchova je formovanie [ženy] na pravú kresťanku, manželku, matku a občianku štátu (…). Aká je žena, taká bude rodina, a taká bude i spoločnosť.“²

Dúfam, že táto kniha vám bude nápomocná pri práci na sebe. Verím, že v nej nájdete usmernenia, ako naplniť Boží plán. Náš Spasiteľ nám dal možnosť rozhodovať sa. Dôverujme Bohu z celého srdca, pretože on nám chce dať hojné požehnanie v podobe dobrého života.

Určite sa nájdu aj takí, ktorí budú pohŕdať potrebou tak podrobne analyzovať vlastné správanie. Avšak tí, ktorí chcú naozaj kráčať v Kristových šľapajach, vedia, že konkrétna práca na sebe nás v skutočnosti približuje k Bohu. Som presvedčená, že postoj ženy, ktorá si chráni svoju svätosť a každú oblasť svojho života buduje na Bohu, aby tak dosiahla pokojný, usporiadaný, múdry a šťastný život, môže kresťanov len povzbudiť a inšpirovať.

Koniec ukážky